Virallinen lehti nro C 117 , 16/04/1998 s. 0170



KIRJALLINEN KYSYMYS P-3309/97 komissiolle esittäjä(t): Cristiana Muscardini (NI) (15. lokakuuta 1997) Aihe: Sisämarkkinat ja maahantuotujen ajoneuvojen rekisteröinti Yhtenäismarkkinoiden voimaantulon myötä sisärajoilla tehtävien tarkastusten ja kaupan esteiden poistaminen on tavaroiden vapaan liikkuvuuden välttämätön edellytys. Komission tulkitsevalla tiedonannolla ajoneuvojen rekisteröintimenettelystä EU:ssa on tärkeä osa, kun esitellään kuluttajille tätä yhteisön oikeuden alaa, joka on vielä melko tuntematon suurelle osalle käyttäjiä, joihin kuuluvat myös kansallisten hallintojen paikallisvirastot, joiden olisi sovellettava sitä. Edellä oleva huomioon ottaen 1. tietääkö komissio, että Italian säännökset maahantuotujen ajoneuvojen rekisteröinnistä ovat edelleen samat, jotka saatettiin voimaan Italian siviililiikenneviranomaisen pääosaston kiertokirjeellä nro 133/85 28. elokuuta 1985? 2. onko komissio tarkistanut, noudatetaanko sen 15. toukokuuta 1996 antamaa tulkitsevaa tiedonantoa kyseisessä kiertokirjeessä, joka julkaistiin yksitoista vuotta aikaisemmin? 3. tietääkö komissio, että eräs siviililiikenteen maakuntatoimisto kieltäytyy rekisteröimästä Britanniasta tuotuja Fiatin traktoreita vain sen vuoksi, että tekniset tiedot on allekirjoittanut lontoolainen myyjä, joka on valtuutettu Fiatin lailliseksi edustajaksi Britanniassa allekirjoitusoikeuksineen (jonka muun muassa Britannian kauppakamari ja Italian Lontoon-konsulaatti ovat hyväksyneet), eikä Fiatin varsinainen tekninen edustaja Italiassa, jonka allekirjoitusoikeus on saatu liikenneministeriön siviililiikenteen pääosastolta? 4. tietääkö komissio, että saadakseen allekirjoituksen tältä ¨Fiatin vastaavalta tekniseltä edustajalta¨ Italiassa asiakkaan on maksettava kyseiselle yhtiölle 200 - 300 tuhannen liiran summa kutakin ajoneuvoa kohden? 5. mitä mieltä komissio on tällaisista kaupan esteistä, joita tällaiset byrokraattiset käytännöt asettavat vapaalle liikkuvuudelle ja käyttäjien taloudellisille eduille (jotka ovat helmikuusta asti olleet uhattuna sen vuoksi, ettei selvästikään olla tietoisia tulkitsevasta tiedonannostanne)? Komission jäsenen Mario Montin komission puolesta antama vastaus (20. marraskuuta 1997) Komissio pyrkii parhaansa mukaan lisäämään tietoisuutta parlamentin jäsenen mainitsemasta selittävästä tiedonannostaan toisessa jäsenvaltiossa aikaisemmin rekisteröityjen ajoneuvojen tyyppihyväksyntä- ja rekisteröintimenettelyistä ((EYVL C 143, 15.5.1996. )). Sen yksiköt julkaisevat tämän tavoitteen saavuttamiseksi kyseisen tiedonannon lähiaikoina yhteisön Internet-palvelimessa. Komissio on jo tarkastellut kiertokirjettä N:o 133/85 saatuaan kaksi valitusta yksityishenkilöiltä, joilla oli ollut vaikeuksia saada toisissa jäsenvaltioissa aikaisemmin rekisteröityjä ajoneuvojaan rekisteröidyksi Italiassa. Komissio on parlamentin jäsenen kanssa yhtä mieltä siitä, että Italian viranomaiset rikkovat yhteisön oikeuden säännöksiä, joita on tulkittu muun muassa yhteisöjen tuomioistuimen asiassa Gofette ja Gilliard 11.6.1987 antamassa tuomiossa ((Asia 406/85, oikeustapauskokoelma 1987, s. 2525. )), jättäessään hyväksymättä (edellä mainitun kiertokirjeen 3.5. kohdan neljännen virkkeen mukaisesti) tyyppihyväksyntään ja rekisteröintiin tarvittavan vaatimustenmukaisuustodistuksen, jonka ajoneuvon valmistajan valtuuttama edustaja on myöntänyt ajoneuvon alkuperämaassa. Se, että valmistajan valtuuttama edustaja Italiassa vaatii rekisteröinnin edellyttämästä vaatimustenmukaisuustodistuksesta huomattavasti yli 100 ecun suuruista maksua (192 393 Italian liiraa), rikkoo edellä mainitun tiedonannon III.1.1.2.b kohtaa. Tämä todistus on välttämätön ainoastaan siinä tapauksessa, että ajoneuvon alkuperäjäsenvaltiossa myönnetty vastaava todistus puuttuu. Komissio ottaa mahdollisimman pian yhteyttä Italian viranomaisiin, jotta ne toteuttaisivat tarvittavat toimenpiteet Italian lainsäädännön mukauttamiseksi tiedonannossa esitettyihin periaatteisiin ja varsinkin parlamentin jäsenen mainitseman esteen poistamiseksi. Voidakseen puuttua Italian viranomaisten välityksellä parlamentin jäsenen kysymyksen lähtökohtana olevaan yksittäiseen ongelmaan komissio pyytää parlamentin jäsentä ilmoittamaan valituksen esittäjälle, että tämä voi kääntyä suoraan komission puoleen toimittamalla sille tarvittavat tiedot asian tutkimiseksi.